
 
   [image: Havets søstre]
 


ELEANOR BUCHANAN

HAVETS

SØSTRE

De fire steinene

 

Oversatt av

Benedicta Windt-Val, MNO

[image: Kagge Forlag AS]


Copyright © Headline Publishing Group 2026

 

The right of Eleanor Buchanan to be identified as the

Author of the Work has been asserted by her in

accordance with the Copyright, Designs and Patents Act 1988.

 

First published in 2026 by Headline Review

An imprint of Headline Publishing Group Limited

 

© Norsk utgave: Kagge Forlag 2026

 

Originalens tittel: The Sea Stone Sisters

Oversetter: Benedicta Windt-Val

Omslagsdesign: Emma Graves

Illustrasjoner innside: © TimPetersDesign.co.uk 2025

Tilrettelagt for e-bok: Type-it AS, Trondheim 2026

 

ISBN: 978-82-489-4493-5

 

 

Kagge Forlag AS

Akersgata 45

0158 Oslo

 

www.kagge.no

Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som innmating eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.  


En gang i tiden sto det fire ruvende bautasteiner på et avsides skotsk nes – søstrene på Skara.

 

Legenden forteller at de ble reist av en sørgende far,

så de kunne vise de bortførte døtrene hans veien hjem.

 

Det ble lyst en forbannelse over enhver som

veltet steinene over ende:

 

Også deres familie ville bli spredt for alle vinder,

og aldri finne veien hjem igjen.

Til Caroline Sheldon, i kjærlighet og takknemlighet


 

Prolog

Skara, ca. 2800 f.Kr.

Han var kommet tilbake akkurat i tide, tenkte han da han dro båten opp på stranden. På solrike dager lå sanden som et blendende hvitt belte mot det blå havet, men denne dagen gikk sjøen krapp, mørk og rastløs, og bølgene slo advarende mot land. Svarte skyer ruvet bak åsene, og et tordenbrak innvarslet de første sviende regndråpene. Det var et hell at han ikke var blitt overrasket av uværet mens han var ute på havet.

Senere skulle han huske at han hadde tenkt dette; at han hadde følt seg heldig.

Han måtte skynde seg å få båten i ly av sanddynene før vinden ble sterkere. Kjølen skrapte møysommelig over sanden mens han slepte den oppover, og pusten hans gikk anstrengt. Vanligvis kom de to yngste døtrene løpende for å hjelpe ham. De skravlet og ertet hverandre og småkranglet, ordene flommet ut av dem, de kvikke fingrene deres frigjorde nettet eller renset fisken med behendig bruk av flintknivene, eller de hjalp ham med å få båten i sikkerhet, slik han strevde med nå.

Da han endelig kom opp i le av sanddynene, øste regnet allerede ned i strie strømmer, og ennå hadde han ikke forstått.

Han overbeviste seg selv om at de yngste jentene hadde søkt ly sammen med søstrene sine. Den eldste var fornuftig, selv om ikke de var det ennå. Hun hadde nok sett at uværet var i anmarsj og gitt dem beskjed om å holde seg i hytta. Den nest eldste datteren hans, livlig og temperamentsfull, var nok der, hun også. Han så for seg hvordan de ville ta fisken fra ham og plassere ham foran varmen. Der kunne han betrakte dem mens de beveget seg rundt på den målrettede måten som kjennetegner kvinner, lytte til stemmene deres som hevet og senket seg, og til understrømmen av klukkende latter som varmet ham like mye som den brennende torven.

Andre menn syntes synd på ham fordi han ikke hadde noen sønner, men det gjorde ikke ham noe. Hva skulle han med sønner når han hadde døtrene sine, alle like høye og sterke? Han var stolt av den ranke holdningen deres, stolt av at de så fremmede fryktløst inn i øynene. Hver av dem hadde sine særtrekk, men latteren satt løst hos dem alle fire. De løp langs stranden med det lange håret viftende i vinden, og stemmene deres ga gjenlyd gjennom marehalmen og danset over heiene. Da de var små, hadde de hylt av latter når han kilte dem, og de elsket ham fortsatt, la armene rundt halsen hans og presset kinnet mot hans.

Endelig var han ferdig med å sikre båten. Han var i gang med å dra ut fisken da han med ett fikk øye på skoen i sidesynet.

Mykt skinn, snørt sammen med en lang lærreim, og med det tørkede gresset døtrene hans brukte for å holde føttene varme, stikkende ut av åpningen. Den lå henslengt i sanden, med slepemerker på begge sider.

Han fikk en isklump i magen. Han var ikke kommet i tide i det hele tatt, forsto han med ett. Han var kommet alt, altfor sent.

«Nei!» For sent, men han løp likevel. Han slengte fra seg fisken og snublet opp gjennom sanddynene og tuene med stritt gress. Vindene tok navnene han ropte ut, og slengte dem foraktfullt utover vannet uten at noen hørte dem.

Da han nådde frem til hytta, var regnet blitt enda heftigere. Det klistret håret hans til hodebunnen og var allerede i ferd med å viske ut sporene etter kampen. Han snurret hjelpeløst rundt i uværet og brølte på døtrene, de dyrebare jentene hans, med den lyse latteren og den kjærlige skravlingen, mens vinden hylte likegyldig rundt ham og himmelen ble spjæret av lyn, og tordenbrakene drønnet som et akkompagnement til fortvilelsen hans.

Hytta var tom. En doven røyksøyle steg fremdeles opp fra torven. En skål lå knust på gulvet. En lagringskrukke var blitt veltet om kull så kornet rant ut.

«Nei, nei, nei …» Tungen hans var så lammet av sorg og sjokk at det var alt han klarte å få frem. «Nei, nei, nei …»

Han hadde sagt til dem at de ville være trygge her. Nå hadde de endelig fått et hjem, hadde han lovet dem. Dette var deres sted, og de ville aldri bli nødt til å forlate det.

Hvorfor, hvorfor, hadde han ikke satt kursen hjemover tidligere? Hadde de ropt på ham da de ble tatt? Hvordan kunne han ha fortsatt å fiske når hele hans verden raste sammen? Han burde ha visst det.

Han tumlet ut igjen uten å bry seg om det høljende regnet og de voldsomme lynene. Han ristet knyttneven mot himmelen og forbannet gudene som hadde tillatt at døtrene hans ble tatt. Så sank han på kne i gjørmen, forpint av sorg og raseri. Hvor var jentene hans nå? Satt de sammenkrøpet i en båt, eller var de blitt slept i land et sted? Sinnet hans skrek av smerte ved tanken på hva som kunne skje med dem. Han måtte finne dem! De var sterke, tenkte han i et forsøk på å berolige seg selv. De ville finne en vei hjem så sant de kunne, hvis han ikke kunne finne dem først.

Neste morgen kom landsbyboerne luskende over åsen, fulle av skam. Havtåken hadde veltet inn, slik den av og til gjorde, og den hadde ført med seg strandrøverne. Først da tåken lettet, hadde de sett båtene som skjøt gjennom vannet på vei ut mot havet. De hadde hørt de brutale ropene og sett døtrene hans bundet sammen, men de hadde ikke foretatt seg noe. Det var ingenting de kunne gjøre, forklarte de.

«Du kommer aldri til å finne dem,» sa de. «De kommer aldri til å finne veien hjem igjen. De er tapt for deg.»

Han ville ikke høre på dem. Han sverget på at han skulle finne dem, eller dø under forsøket. Han hadde lovet dem et hjem, og et hjem måtte de ha, enten han var her eller ikke.

Før han dro av sted, reiste han fire ruvende steiner, én for hver av døtrene sine, så de kunne stå der bestandig og vise jentene hans veien tilbake til øya. Landsbyboerne, som var skremt av galskapen i sorgen hans, hjalp ham med å heise opp steinene, som var like høye og slanke som døtrene hans, og spekket med lyse fragmenter som glitret i sollyset. Én, to, tre, fire ble de plassert på pynten med utsikt over sjøen, mot øyene og fjellene bortenfor.

Han så for seg døtrene om bord i en båt mens de speidet inn mot kysten for å finne et landemerke, og forestilte seg hvordan de ropte ut og pekte mot steinene. «Se!» ville de si. «Vi er endelig hjemme!»

Da steinene var kommet på plass, lyste han en høylytt forbannelse over enhver som veltet dem om kull. Familiene deres ville bli ødelagt slik som hans var blitt det, barna deres ville bli spredt på den andre siden av havene, og de ville ikke få et hjem før alle døtrene hans var samlet her hjemme igjen.

Landsbyboerne ble pålagt å ta seg av steinene mens han var borte, og ettersom de så dybden i fortvilelsen hans, og fryktet gudene, gikk de med på det. En forbannelse ville ramme alle og enhver som tillot at dette stedet ble forandret, advarte han og slo ut med armen i en bevegelse som favnet dem alle.

Så tok han skoen han hadde funnet, og dro av sted for å lete etter døtrene sine, mens de fire bautasteinene sto igjen for å veilede dem tilbake dit hvor de hørte hjemme.


KAPITTEL 1

Iris

Skara, april 1931

Da alt var over, og Mrs. Grierson vasket opp koppene og skålene med mye forurettet klirring, gikk de ned til steinene.

En gang i tiden hadde de fire bautasteinene, De fire søstrene, stått oppreist der ute på pynten, men Iris hadde bare sett dem slik som nå, veltet over på siden, arrangert i en ujevn halvsirkel ut mot sjøen. Dette var det spesielle stedet deres, det stedet de fire Blackmore-søstrene oppsøkte for å drømme og legge planer, hviske hemmeligheter til hverandre eller surmule, le eller rase.

Det hendte at Iris satt her alene også, med skisseboken sin. Hun tegnet utsikten over den strie marehalmen ned mot kurven av hvit sand og videre utover havet mot øyene bortenfor, et landskap som hadde vært uforandret til alle tider. Hun tenkte ofte på de fire søstrene i legenden, og forestilte seg at de måtte ha stått her og sett på de samme åsene, det samme havet. Hadde de vært like glade i dette stedet som hun selv var?

Rubha Clachan, pynten med steinene, lå helt ytterst på Skara, en halvøy som bare så vidt hang fast i vestkysten av Skottland. Mot vest lå de fjerne, blå høydedragene i Harris og Lewis, og på en klar dag kunne man også se North Uist. Konturene av fjellene inne på fastlandet stakk ut i havet mot nord, mens den nordligste fingeren på Skye pekte oppover nede fra sør.

Andre ganger tegnet Iris selve bukten med Dundonan Castle kneisende djervt på pynten på den andre siden. De eldgamle tårnene og spirene utgjorde en sterk kontrast til det tvers igjennom moderne huset Charles Blackmore hadde oppført på Rubha Clachan.

Men hun ville ikke se på Dundonan nå.

I stedet holdt hun blikket rettet mot høydedragene på den andre siden av havet. Hun elsket utsikten når den var slik som nå, når en frisk bris forvandlet havet til et dansende, glitrende turkisblått teppe, og fjellene virket så nær og så tydelige at hun nesten kunne strekke ut hånden og røre ved dem.

Men hun var glad i utsikten også når vannet var rolig, blekt og melkeaktig i det stille lyset, bare kruset av et ørlite vindpust en gang imellom, og åsenes myke linjer fortapte seg i duse, udefinerbare nyanser av blått. Eller når kveldssolen fikk åssidene til å gløde i purpur og gull. Selv når havet gikk med tunge, grå dønninger, og regnet feide over bukten som gardiner som ble trukket for, og fjellene ble innhyllet i skyer så de bare dukket opp i korte øyeblikk som spøkelsesaktige skygger gjennom disen før de trakk seg inn i dunkelheten igjen.

Hun hadde tegnet den i alle dens fremtoninger, og hun elsket dem alle. Dette var Rubha Clachan, dette var hjemme.

Og hun måtte reise herfra.

Tanken på det lå som en kampestein på brystet hennes.

Hun ville ikke reise.

Hun måtte reise.

Vanligvis satt søstrene på den steinen som hver av dem anså som sin egen, men i dag hadde de trengt seg sammen for å finne trøst. Daisy lente seg mot Iris, Rose hadde armen rundt Lily, og de to eldste søstrene satt ytterst og vernet om de yngste. Daisy var tolv år nå, og på god vei til å bli voksen, men Iris ville alltid tenke på henne som minstebarnet. Lily, som var femten, hadde alltid vært gløgg og flink. Iris husket den gangen hun som treåring hadde påpekt den beste og mest innlysende måten hun og Rose burde gå frem på for å bygge et sandslott til feene nede på stranden.

Og så var det Rose. Iris kunne ikke huske en tid da søsteren hennes ikke hadde vært der. Det var bare femten måneder mellom de to, og de kunne nesten ha vært tvillinger hvis de ikke hadde vært så ulike av karakter. Iris var tyve nå, Rose hadde nettopp fylt nitten. Hun burde ha vært den eldste, tenkte Iris alltid. Hun var oppvakt og modig, ivrig etter å utforske og ta sjanser, mens Iris selv var like mild og myk som moren deres, og mye mer forsiktig.

Nå sprang Rose opp, ute av stand til å sitte stille. «Det må finnes en annen utvei,» sa hun og begynte å gå frem og tilbake foran steinene.

«Men det gjør det ikke.» Iris vred på ringen hun bar på fingeren og tenkte på løftet hun hadde gitt moren. Jeg skal finne ham. Jeg skal sørge for at vi holder sammen. Vi kommer til å klare oss.

«Men … Ceylon! Det er så langt borte!» utbrøt Lily. «Du kommer til å hate det, Iris!»

Det var ikke tvil om at hun hadde rett i det. Tanken på Ceylon fikk Iris til å grøsse. For Rose var den en spennende forestilling, men for Iris mante den frem bilder av fremmedartethet og slanger, av hete og sammenfiltrede jungler. Det eneste stedet hun noensinne hadde ønsket å være, var her på Skara, med havet og himmelen og det myke skotske lyset. Hun var rotfestet her, tenkte hun. Det var som om selve steinen hun satt på, mumlet samtykkende. Dette var hennes sted.

Ringen på fingeren hennes føltes ubehagelig på en måte Iris ikke kunne forklare. Hun hadde lovet moren at hun aldri skulle ta den av, men den gjorde henne ille til mote. Det var noe med vekten av den på fingeren og kulden i de blå glimtene.

De hadde en ring hver, laget av fire utsøkte blå steiner, alle helt unike, alle nøye utvalgt. En skimrende opal, en glødende månestein, en mystisk sandstein og en glitrende safir. Faren hadde fått dem montert med gnistrende diamanter og innfattet i et halskjede som han ga moren deres da de flyttet til Rubha Clachan. Iris hadde vært åtte år, Daisy ennå bare et spedbarn.

«En stein for hver av de vakre døtrene våre, min elskede,» hadde Charles buldret mens han festet kjedet rundt Amelias hals. Og kanskje var det slik, men selv den gangen hadde Iris hatt en mistanke om at det var like mye en forsoningsgave som en feiring.

Hun husket hvor stolt faren hadde vært da han viste dem rundt i huset han hadde bygget til sin elskede hustru. «Alle moderne bekvemmeligheter!» skrøt han. Det var elektrisk lys der. Det var et telefonapparat i hallen. Kjøleskap og grammofon. Det var badeværelser i tilknytning til hvert av soverommene. Det var store, luftige rom og en buet trapp som førte opp til et bredt galleri.

Men da Charles slo døren opp inn til dagligstuen der de store, buede vinduene ga utsikt over sjøen, ble Amelia stille. Rose og Lily skyndte seg inn, men Iris, som bar babyen, hørte at moren snappet etter pusten.

«Hvor er De fire søstrene?» spurte hun med en underlig stram stemme.

«Bautasteinene? De ødela utsikten, så jeg fikk veltet dem ned og lagt dem flatt. Ikke vær bekymret, vennen min,» fortsatte Charles fort da han fikk se uttrykket i sin kones ansikt. Han løftet begge hender. «De er der fortsatt. De blir perfekte sitteplasser på vakre kvelder.»

«Å, Charles … Hva har du gjort?» utbrøt Amelia matt.

«Du tenker vel ikke på den latterlige forbannelsen?» Han smekket med tungen i frustrasjon. «Kjære deg, vi lever i 1919! I det tyvende århundre! Vi må konsentrere oss om fremtiden, ikke la oss binde til fortiden av hokuspokus og overtroisk nonsens! Jeg har tross alt ikke ødelagt steinene.De er her fortsatt, men de kan ikke stå i veien for fremskrittet.»

Det var da han hadde tatt frem halskjedet. «Til deg, min elskede. For å markere starten på det nye livet vårt her. Liker du det?» spurte han ivrig da Amelia hadde åpnet den flate esken.

«Det er nydelig,» sa hun lydig.

Iris hadde ikke forstått morens lamslåtte uttrykk, ikke da. For henne betydde huset på Rubha Clachan at de endelig hadde fått sitt eget hjem, et lykkelig sted, romslig og fullt av lys. Den gangen hadde det vært nok av tjenestefolk som himlet overbærende med øynene over Charles Blackmores moderne installasjoner. Hun og søstrene hennes hadde hver sin hest, og selskapskjoler, og senere også nye hatter. Det var blomster i alle rom. I dagligstuen sto det et hvitt piano, og de danset til grammofonplater, og det var champagne og latter og et flammende bål i biblioteket på kalde vinterkvelder.

Nå var det tomme plasser på veggene der det før hadde hengt verdifulle malerier. Hagen var ustelt, sølvet upusset. Bare ekteparet Grierson fortsatte med arbeidet sitt, av kjærlighet til Amelia, og uten så mye som en stuepike til hjelp. Charles’ elskede Bugatti sto og rustet i garasjen.

Amelia hadde delt opp halskjedet i fire steiner og fått dem innfattet i hver sin ring, en til hver av døtrene, så de kunne bære dem til minne om henne.

Eller kanskje for å hindre at Charles solgte halskjedet, eller spilte det bort. Hun var lojal til siste slutt, så hun hadde ikke sagt det med rene ord, men Iris tenkte seg at det kunne være slik.

Daisy, den yngste av dem, hadde safiren, Lily hadde månesteinen. Amelia ga sandsteinen til Rose, og Iris fikk opalen med det skimrende blå dypet, innfattet i en enkel gullring.

Nå snurret hun den rundt på fingeren mens hun tenkte på tristheten i morens smil, og på det underlige støtet hun hadde følt da Amelia la ringen i håndflaten hennes og lukket fingrene hennes rundt den. «Den er til deg, kjæreste Iris.»

Da Iris åpnet hånden, kjente hun igjen steinen med en gang. «Men mamma, det nydelige halskjedet ditt …!»

«Halskjedet er ikke til noen nytte for meg nå, Iris, og jeg ville at dere alle skulle ha noe etter meg. Søstrene dine skal få sine egne ringer, men denne er til deg.» Amelias smil var smertefullt. «Opalen har alltid minnet meg om deg – den er så klar og enkel ved første blikk, men så mye mer fargerik og interessant når man ser nærmere på den. Bær den, og ta med deg kjærligheten min overalt hvor du drar.»

«Jeg skal ikke dra noe sted.» Ordene satte seg fast i halsen på Iris, og hun la pannen mot kanten på morens seng så Amelia ikke skulle oppdage tårene hennes. «Jeg vil ikke reise fra deg.»

«Men det må du, kjæreste jenta mi. Jeg er døende.» Amelia strøk Iris over håret. «Jeg skulle ønske jeg ikke behøvde å be deg om dette, men du er nødt til å finne Ralph og ta vare på søstrene dine. Jeg vet at du ikke har lyst til å reise, men jeg er redd faren din …» Stemmen hennes sviktet og døde hen.

Iris svelget sin egen sorg og løftet hodet. Hun ville ikke tvinge moren til å uttale ordene. «Ikke vær engstelig for pappa. Jeg skal finne onkel Ralph,» lovet hun og skjøv ringen inn på fingeren. Det var som om den sendte ut en dirrende advarsel, men hun ignorerte den. På en eller annen måte klarte hun å presse frem et skjelvende smil. «Jeg skal alltid bære denne og tenke på deg, mamma. Alltid.»

Nå var den milde, kjærlige moren hennes borte. Denne selvsamme formiddagen hadde de stedt henne til hvile i en grav på den trøstesløse åssiden; det største og verste av de tapene de hadde lidd i løpet av de siste to årene.

Børskrakket hadde bare vært begynnelsen. En patentsøknad som var blitt innlevert for sent, et rivaliserende firma som snappet seieren vekk under nesen på Charles. Konkurs og en rettssak.

«Uflaks,» konkluderte Charles mens tapene vokste fra en liten bekk til en elv.

«Fordømt uflaks,» bemerket han da han hadde satset siste rest av formuen sin og mistet den, og deretter måtte låne penger for å kunne fortsette gamblingen.

«Den forbannede uflaksen min,» bannet han da han helte den siste skvetten i whiskyflasken opp i glasset sitt, ute av stand til å betale en lege for å se til den dødssyke konen hans.

Han hadde kanskje vært uheldig, men Iris husket noe hun hadde hørt gamle Nessa si til Mrs. Grierson en gang. Stemmen hennes skalv av raseri.

Han veltet steinene om kull. Han kommer til å måtte betale for det.

«Alt sammen er pappas skyld!» fastslo Daisy, nesten som om hun visste hva Iris tenkte. «Hvis han ikke hadde revet ned steinene, ville han ikke ha begynt å drikke, mamma ville ha vært i live, og du og Ian …» Hun tidde da hun så at Iris krympet seg. «Da hadde du ikke vært nødt til å reise til Ceylon eller noe annet sted,» korrigerte hun seg selv.

«Gi deg nå, Daisy – du vet at det bare er overtro,» fikk Iris frem.

«Vet jeg det?» Daisy skjøv haken frem. Øynene hennes var unaturlig blanke, og Iris visste at hun strevde for ikke å gråte. «Det er merkelig at alt skjer akkurat slik som legenden sier.»

«Jeg har alltid ment at det ville være urimelig hvis forbannelsen skulle gå ut over oss uansett,» innskjøt Lily. «Hvorfor skulle vi måtte lide for noe pappa gjorde uten å spørre oss først?»

Iris tok et dypt åndedrag. De var oppskaket alle sammen. «Selv om vi virkelig trodde på forbannelsen, noe vi ikke gjør, tilsier den at hele familien vil bli splittet,» påpekte hun. «Men det er jo bare jeg som reiser. Resten av dere blir her til jeg kan komme tilbake, så det blir ikke snakk om noen splittelse.» Hun forsøkte seg på et beroligende smil.

Daisy stakk hånden inn i Iris’. «Jeg vil ikke at du skal dra,» sa hun med ustø stemme. «Jeg har ikke lyst til å være her uten mamma og uten deg.»

«Jeg vet det, vennen min,» sa Iris. «Jeg har ikke lyst til å reise heller, men jeg må finne onkel Ralph. Jeg lovet mamma at jeg skulle gjøre det. Men jeg kommer rett hjem etterpå.»

«Kan vi ikke dra alle sammen?» spurte Lily. Hun holdt hånden ut foran seg, og månesteinen i ringen hennes glimtet blått i lyset. «Mamma sa til meg at hun ga oss disse ringene for at vi alltid kunne være sammen, akkurat som steinene var det i halskjedet. Hvis du må reise av sted på egen hånd … det føles ikke riktig.»

«Jeg skulle ønske at vi kunne dra alle sammen, men vi har ikke råd til det. Det er et hell for meg at lady Carsington gjerne vil ha en følgesvenn og betaler billetten for meg – ellers ville jeg ikke ha kommet meg til Ceylon i det hele tatt.»

«Jeg skjønner ikke hvorfor hun trenger en følgesvenn.» Rose, som alltid var så praktisk og uavhengig, anså det for å være tåpelig. «Det kan da vel ikke være så vanskelig å sitte på et skip?»

«Det vet jeg ikke,» sa Iris. «Så vidt jeg forstår, er hun en venn av en venn av lady Malcolm.» Hun passet på å holde stemmen helt nøytral når hun snakket om Ians mor, som hadde unngått å møte blikket hennes under begravelsen, men likevel gjort alt hun kunne for å hjelpe. «Jeg antar at hun er en eldre kvinne som har behov for noen som kan ta seg av bærerne eller bare sitte og snakke med henne.»

«Jeg skal vedde på at hun er et monster,» sa Rose. «Hun kommer til å kommandere deg til å hente og bringe dagen lang. Jeg skulle virkelig ønske at du ikke behøvde å gjøre det, Iris.»

«Hva annet kan jeg gjøre, Rose?» spurte Iris tålmodig. Hun visste at Rose forsto det, men de var alle nokså hudløse ennå etter begravelsen, og Iris ville ikke glefse tilbake til søsteren. «Jeg har ikke råd til billetten, og vi må få tak i onkel Ralph på en eller annen måte.»

«Kanskje vi kunne spørre om hun kunne tenke seg å ha oss alle fire som sine følgesvenner?» foreslo Lily for å bryte spenningen. «Jeg kan spille besik med henne, og Rose kan organisere turer i land, og hun kunne klappe Daisy på kinnet og si at hun er et yndig barn.»

«Så alt jeg ville behøve å gjøre, var å ta meg av bærerne?» Iris smilte takknemlig til Lily. «Det hadde vært morsomt, ikke sant? Men dessverre tror jeg ikke at lady Carsington vil betale for oss alle sammen. Og dessuten må dere bli her og hjelpe Rose med pappa.»

Det knuste nesten Iris’ hjerte å tenke på faren som hadde stått der og svaiet ved siden av graven om formiddagen. De hadde vært så glad i ham da de var yngre.

«Du store min, dere jenter er den vakreste blomsterbuketten jeg noen gang har sett!» hadde han ropt hver gang han kom hjem, høyrøstet og løssluppen, full av entusiasme for et eller annet nytt prosjekt, og så feide han dem opp i armene sine og virvlet dem rundt mens de hvinte og lo. Iris husket fortsatt hvordan den grove tweeden klødde mot kinnet, den trygge duften av tobakk og følelsen av total tillit.

Nå kunne hun ikke stole på ham lenger. Det var altfor sent til det. Nå var den elskede faren hennes et problem som måtte håndteres.

Hun hadde tro på at Rose ville klare det. Den nesten jevnaldrende søsteren hennes hadde alltid vært Charles’ favoritt. Hun hadde all den urokkelige selvtilliten som Iris manglet. Lily var gløgg, og Daisy var fortryllende, men Rose var den som ville være best i stand til å håndtere ham. Iris hadde allerede gjemt vekk resten av morens smykker og de beste maleriene.

«Selg det du må for å betale Mrs. Grierson og husholdningsregningene,» hadde hun sagt da hun ga Rose nøkkelen. «Prøv om du kan gjøre det uten at pappa får vite om det. Hvis han får snusen i at det i det hele tatt finnes penger …»

«Han kommer til å spille dem bort,» sa Rose. «Jeg vet det. Jeg skal være forsiktig.»

«Jeg vil ikke at du skal reise!» sa Daisy igjen. «Jeg kommer ikke til å holde det ut!»

«Det er ikke for bestandig,» forsikret Iris. Hun så at Daisy skalv rundt munnen, og hun klemte lillesøsteren sin med et blikk bort på Lily for å avverge en skarp bemerkning om Daisys tendens til å overdramatisere. Men i dag var Lilys lepper presset hardt sammen, og hun sa ikke noe.

«Jeg skal være så rask jeg bare kan. Folk reiser til Ceylon hele tiden,» fortsatte Iris, like mye for å overbevise seg selv som søstrene. «Jeg må bare finne onkel Ralph, og så blir alt bra igjen.»


KAPITTEL 2

 

«Tenk om han ikke vil hjelpe oss?» sa Lily. «Tante Edith sa at han var en slamp, men jeg går ut fra at det betyr at han er noe mye verre enn som så,» tilføyde hun med en mine som ikke hørte hjemme hos en femtenåring.

«Det vil han,» sa Iris og gjorde stemmen sin stødig. «Det er en æresgjeld. Det er mange år siden mamma lånte ham de pengene han trengte for å kjøpe teplantasjen.» Før alle pengene var borte. «Hun sa at han lovet å betale dem tilbake, og selv om han ikke skulle være i stand til det, vil han sørge for oss på en eller annen måte.»

«Han har ikke svart på noen av brevene hennes,» påpekte Lily.

Iris hadde også undret seg over det. «Jeg tror ikke det betyr så mye,» sa hun nå, med større overbevisning enn hun følte. «Mamma sa at han alltid har vært elendig til å holde kontakten, enda hun var den av søstrene som sto ham nærmest. Hun fortalte at han var fryktelig rampete som gutt, men så sjarmerende at han kunne komme unna med hva som helst. Jeg har fått inntrykk av at han er nokså egoistisk og bortskjemt, men innerst inne er han tross alt … nå ja, han er en gentleman. Han holder det han har lovet.»

Håpet hun.

«I mellomtiden må vi holde tante Edith i sjakk,» sa Rose. «Hun er full av planer om å skille oss og sende oss av sted til forskjellige slektninger, skjønt jeg har notert meg at hun ikke har tilbudt seg å gi noen av oss et hjem.»

«Jeg ville ikke ha bodd hos henne under noen omstendigheter,» erklærte Lily. «Hun er så utrolig sjefete!»

«Lily!» Iris sendte henne et bebreidende blikk.

«Men hun er det!»

«Hun mener det godt,» sa Iris og tenkte på samtalen hun hadde hatt med morens frittalende søster.

«Dette er et sorgens kapittel!» Tante Edith, som var et imponerende skue i svart astrakankåpe og hatt, hadde ristet på hodet da hun så hvor få personer som hadde blitt med tilbake til huset til samværet etter begravelsen. «Stakkars Amelia, hun hadde fortjent en bedre avskjed enn dette.»

Hun tok aller nådigst imot en kopp te fra en rødøyd Mrs. Grierson før hun konsentrerte seg om Iris igjen. «I det ene øyeblikket er Charles konge på haugen med alle millionene sine og det moderne huset sitt og alle tenkelige bekvemmeligheter, for ikke å snakke om de nymotens idéene han slo om seg med, og i neste sekund er alle pengene borte, Amelia ligger i sin grav, og ut fra den tilstanden faren din befinner seg i, vil jeg tro at han har slått seg på flasken.»

Hun kastet et misbilligende blikk på Charles Blackmore, som sto og svaiet borte i et hjørne mens han klamret seg til et glass whisky.

«Vi advarte henne,» sa hun med et sukk. «Men hun ville på død og liv gifte seg med faren din. Som barn våget hun knapt å åpne munnen, men jeg skal hilse og si at hun kunne være ganske trassig når det var noe hun ville. Hun truet med å rømme sammen med Charles hvis hun ikke fikk lov til å gifte seg med ham. Jeg trodde faren vår skulle få slag!»

Hun ristet på hodet igjen og så på Iris. «Jeg går ut fra at du blir nødt til å utsette bryllupet ditt nå også?»

Iris hadde visst at dette øyeblikket ville komme, men det var likevel anstrengende å løse opp ansiktsmusklene og forme dem til et smil.

«Å, har du ikke hørt det? Det blir ikke noe bryllup,» sa hun lett.

«Hva er det du sier? Jeg trodde at du og unge Malcolm hadde en forståelse?» Tante Ediths øyebryn skjøt i været og trakk seg sammen. «Har han stukket halen mellom bena? Den slasken. Det er da ikke din feil at faren din har oppført seg som en tosk og spilt bort hele formuen sin.»

Koppen og skålen dirret i hånden til Iris, og strupen hennes snørte seg sammen. Jeg må ikke gråte. Jeg må ikke gråte. «Vi …» Stemmen hennes lød høy og forpint, og hun hostet for å dekke over det. «Vi ble enige om at vi ikke passet sammen,» fikk hun frem.

Tante Edith snøftet. «Det passet ham nok ikke å ha en pengelens kone, nei. Vel, jeg kan ikke si at jeg er forbauset. Din far er … ikke akkurat hentet fra øverste hylle, er han vel? Malcolm var antagelig villig til å overse det så lenge han hadde millionene sine å slå om seg med, men nå er jo saken en helt annen. Jeg vet at du ikke har noe imot at jeg snakker rett fra leveren.»

Men jeg har noe imot det, tenkte Iris opprørsk. Hvorfor var det alltid slik at det som kom rett fra leveren, virket sårende og opprivende på den det var myntet på?

Rose eller Lily ville ha tatt til gjenmæle, og derfor blitt beskyldt for å være uforskammede. Daisy ville ha latt de store, blå øynene fylles med tårer og fått tante Edith til å be om forlatelse fordi hun hadde fått henne til å gråte. Men Iris var den eldste, den ansvarlige, den som tok tingene på strak arm og fikk alt på stell, så hun sa ingenting.

Tante Edith fortsatte uanfektet å snakke. «Vel, det gjør meg vondt, Iris, men det nytter ikke å gråte over spilt melk.» Hun så seg om i stuen. De beste maleriene var borte nå, men man kunne fortsatt nyte den praktfulle utsikten over bukten. «Hva har dere tenkt å gjøre? Dere kan jo ikke fortsette på denne måten.»

Hvorfor er det opp til meg å avgjøre det? Hvorfor er det alltid jeg som må få tingene på rett kjøl igjen? Men selvsagt sa hun ikke det heller.

«Jeg er klar over det.» Iris svelget og forsøkte å snakke rolig. «Det er derfor jeg reiser til Ceylon for å finne onkel Ralph.»

«Ralph!» gjentok tante Edith med all den forakt en eldre søster kunne mønstre. «Ralph har aldri hatt så mye som en krone til overs. Jeg ville ikke satse på ham hvis jeg var deg.»

Men Iris hadde ingen andre å satse på. Amelia hadde alltid insistert på at den yngre broren hennes ville hjelpe dem, og Iris hadde lovet å finne ham.

Nå tvang hun seg til å smile beroligende til søstrene sine. «Jeg vet at tante Edith kan være litt av en munnfull, men hun er i det minste her, og hun vil oss bare det beste. Jeg har sagt fra til henne at det ikke kommer på tale å skille dere. Og jeg blir ikke lenge borte. Jeg er hjemme igjen før dere vet ordet av det.»

Og hva ville skje da, undret Iris senere, etter at Rose hadde tatt med seg Lily og Daisy inn, og hun endelig kunne ha litt tid for seg selv. Hun ble sittende der mens solen gikk ned bak åsene og himmelen antok en blek aprikosfarge. Det kjentes som det lå et jernbånd rundt brystet hennes, og det ble strammere og strammere helt til hun nesten ikke fikk puste.

Hvis bare ikke faren hadde gjort den håpløse investeringen. Han hadde alltid vært så skarpsindig, så hvordan kunne han ha begått et så fryktelig feilgrep? Iris kunne ikke fatte det.

Hvis bare ikke Amelia var blitt syk. Hvis bare de hadde hatt råd til å tilkalle en lege.

Hvis bare ikke lord Malcolm hadde spilt bort det som var igjen av formuen hans, den gangen for mange år siden. Da ville ikke Ian hatt behov for en rik kone.

Men da hadde ikke Charles fått muligheten til å kjøpe eiendommen på Rubha Clachan fra Dundonan-godset heller. Og hun ville ikke ha fått disse årene sammen med Ian da de hadde ridd og seilt og vandret i fjellene.

Mødrene deres var skolevenninner. Så de ville kanskje ha truffet hverandre uansett, tenkte Iris, men det ville ikke ha blitt det samme. Hun hadde elsket Ian fra det øyeblikket han hadde lært henne å kaste smutt på sjøen når den lå fredelig mellom åsene og klukket blidt mot stranden. Hun hadde vært ti, han et år eldre. Fra da av hadde de gjort alt sammen. Ian-og-Iris, slik lød det alltid når noen ropte på dem, og de ble omtalt som «de to I-ene». Hvor er I-ene? spurte folk. Hva holder I-ene på med?

Iris stirret over bukten på borgen som så ut som den vokste opp fra pynten på den andre siden. Hun hadde aldri tvilt på at hun og Ian kom til å gifte seg før eller senere. De hadde ikke engang diskutert det. Det var rett og slett noe som ble tatt for gitt. De elsket hverandre, ikke på en fjollete, romantisk måte, men ekte og inderlig. De kjente hverandre. Når de var borte fra hverandre, følte begge det som om verden var litt ute av balanse, men i samme øyeblikk som de tok hverandres hånd igjen, rettet den seg opp, og alt gled på plass.

Men så kom det store børskrakket, og faren til Iris mislyktes katastrofalt med det ene foretaket etter det andre. Og i takt med at uhellet forfulgte ham, ble han en helt annen mann. Den morsomme, støyende faren hennes ble først mutt og innesluttet, og senere gretten. Kjærligheten til Amelia og døtrene svant i takt med at smaken for whisky vokste til et behov.

Iris og Ian var bekymret. «Vi burde gifte oss nå,» sa Ian. «Vi burde reise bort og gifte oss, og så kan dere komme og bo på Dundonan alle sammen. Hvilken rolle spiller det om det ikke er noen penger igjen? Vi klarer oss.»

Ja, var det Iris ville si. Ja, jeg vil gifte meg med deg nå. «Jeg kan ikke,» sa hun i stedet. «Ikke ennå. Mamma er så dårlig, og noen må ta seg av jentene. Og jeg er bare tyve år. De ville aldri la oss få gjøre det.»

En dag ikke lenge før Amelia døde, inviterte Ians mor Iris til te. Iris elsket Dundonan. Farens hus på Rubha Clachan var slående, med skarpe vinkler og lyse rom – den rake motsetningen til Dundonan, som opprinnelig var en borg som skrev seg helt tilbake til det trettende århundret, og var full av spir og tårn og brystvern, ganger som snodde seg hit og dit, og tilfeldig plasserte trapper. Innvendig var bygningen svært komfortabel. Den hadde et tradisjonelt oppholdsrom med tykke røde fløyelsgardiner som kunne trekkes for mot vinterkveldene, og en stor hall full av dystre aneportretter og utstoppede hjortehoder.

Det Iris likte aller best, var lady Malcolms solfylte salong på baksiden av borgen. Fra vinduene i rommet var det utsikt over en vidunderlig hage, omgitt av en mur som skulle beskytte den mot vinden fra havet. Iris hadde trodd at disse rommene ville bli hennes med tiden. Lyset egnet seg perfekt til å male i. Hun hadde ofte drømt om å stå der foran staffeliet sitt, kikke opp fra arbeidet av og til for å se ut på de friske, sterke barna sine som lekte ute i hagen, og smile til Ian idet han kom inn for å kysse henne på pannen.

Isobel Malcolm og Amelia hadde gått på skolen sammen i Edinburgh. Amelia hadde forelsket seg i Rubha Clachan da hun besøkte Dundonan før hun giftet seg, og de to venninnene hadde alltid betraktet forelskelsen mellom barna deres med mild overbærenhet. Da invitasjonen kom, skyndte Iris seg over til borgen. Lady Malcolm visste nok hva de burde gjøre, det var hun sikker på. Hun var praktisk, men snill.

«Er ikke Ian her?» spurte hun forbauset da hun var blitt vist inn i salongen og hadde kysset lady Malcolm på kinnet.

«Nei, jeg tenkte at du og jeg skulle få oss en prat på tomannshånd.» Smilet til Ians mor var ikke så hjertelig som ellers, og selv om hun hadde gjengjeldt Iris’ kyss med varme, var det som om hun ikke helt ville møte blikket hennes.

«La oss drikke en kopp te sammen,» sa hun muntert og ringte med bjellen. «Hvordan står det til med moren din?»

«Ikke så bra.» Iris bet seg i leppen ved denne påminnelsen om den største bekymringen hun hadde. «Jeg synes vi skal tilkalle en lege, men pappa sier at vi ikke har råd til det.»

«Å kjære.» Isobel sukket. «Jeg vet bare så altfor godt hvordan det er når man må spinke og spare. Stakkars moren din. Det er virkelig forferdelig uheldig at det går så dårlig med din fars affærer.»

Hun vimset rundt i rommet, ute av stand til å slå seg ned, helt til Iris begynte å føle seg ille til mote. «Er det noe galt?» spurte hun til slutt.

«Vel … Å, her kommer teen!» Isobel ble tydelig lettet da stuepiken kom inn. «Takk, Elspeth. Sett brettet på bordet. Jeg skal skjenke i.»

«Utmerket, mylady.»

Iris smilte til stuepiken, men Elspeth sendte henne bare et surt blikk. Hun var fra Acheravie, og etter at steinene var blitt revet om kull, nektet landsbyboerne å arbeide på Rubha Clachan. Det hvilte en forbannelse over stedet, sa de. De ville ikke ha noe med det å gjøre. Alle tjenerne på Blackmore var kommet fra fastlandet, tiltrukket av de høye lønningene Charles tilbød. Men nå var de jo for lengst borte, selvfølgelig.

Teen ble skjenket, melk og sukker tilbudt, og så drakk de den i pinlig taushet, helt til Isobel satte fra seg kopp og skål med en besluttsom mine.

«Jeg ville gjerne fortelle deg at vi har bestemt oss for å invitere noen unge mennesker hit fra London.»

Iris nikket langsomt, usikker på hvilken retning dette ville ta.

«Vi føler at vi burde ha gjort dette tidligere,» fortsatte Isobel ufortrødent. «Jeg vet hvor gode venner du og Ian er, men det er ikke sunt for ham å ha en så snever omgangskrets.»

En liten skjelving vokste frem i magen til Iris.

«Du er en fornuftig pike, så jeg er sikker på at du er enig.» Isobel tidde forventningsfullt, men Iris kunne bare holde godt fast i koppen og skålen mens skjelvingen tiltok.

Isobel svelget. «Din fars situasjon har forandret saken for oss. Sannheten er at vi ganske enkelt ikke har råd til å beholde Dundonan med mindre Ian er praktisk i sitt valg av hustru. Jeg vet hvor mye dere betyr for hverandre, men det har aldri vært snakk om en formell forlovelse, har det vel?»

«Nei.» Iris klarte nesten ikke å bevege leppene.

«Jeg kan bare takke skjebnen for at Ian var for ung til å måtte kjempe i den grusomme, forferdelige krigen, men selv om vi liker å late som om  alt er bedre nå, er det rett og slett ikke sant.» Isobel plukket nervøst på perlekjedet sitt. «Alt er blitt så dyrt nå for tiden at det er håpløst å håndtere det. Du aner ikke hvor mye det koster å vedlikeholde et sted som dette …» Stemmen døde hen, og hun stirret ulykkelig på Iris.

Iris hadde en besynderlig fornemmelse av at hun så seg selv utenfra. Skjelvingen inne i henne hadde utviklet seg til en tornado, men hun klarte å sette fra seg kopp og skål på en relativt rolig måte.

«Du vil at Ian skal gifte seg med en som har penger.»

«Det lyder så hjerteløst, jeg vet det, men James truer med å selge hele eiendommen her. Du vet hvor høyt Ian elsker Dundonan. Hva skulle han gjøre med livet sitt hvis vi solgte det? Hvor skulle han gjøre av seg?» Isobels stemme dirret av fortvilelse. «Kan du forestille deg ham i Edinburgh?»

Nei, Iris kunne ikke det. Ian hørte hjemme her i åsene, ved havet.

«Vi hadde håpet at faren din ville klare å rette opp økonomien sin, slik at vi kunne bli lykkelige alle sammen,» sa Isobel, «men det ser ikke ut til at det kommer til å skje, og vi er nødt til å akseptere livet slik det er, ikke bare drømme om hvordan vi skulle ønske at det var. Det er kvinnene som er nødt til å ta seg av den biten, Iris, det kommer du snart til å oppdage. Se på faren din, som drukner sorgene sine i whisky, eller på James, som kommer med ville trusler som han ikke er i stand til å gjennomføre, i stedet for å innse at det bare finnes én løsning. Ian må gifte seg til penger.»

Iris tok et dypt åndedrag, og deretter ett til. Hun gjorde stemmen stødig. «Vil du at jeg skal snakke med Ian?»

«Ja, hvis du vil være så snill.» Isobels lepper skalv. «Du er en så elskelig pike, Iris. Jeg er så lei for dette. Jeg skulle ønske det hadde vært annerledes.»

«Jeg også,» sa Iris stille og reiste seg.

Ian ble helt fra seg og nektet å la henne heve forlovelsen. Det var henne eller ingen, fastholdt han, men lord Malcolm gjorde som så mange andre svake menn når de føler seg presset – han slo seg helt vrang og sverget på at han ville gjennomføre det han hadde truet med å gjøre.

«Du kan ikke la ham selge Dundonan, Ian,» sa Iris. «Prøv å forestille deg et liv vekk fra Skara! Tenk deg det!»

Iris elsket Skara, men Ian var en del av det. Slekten Malcolm hadde vandret i åsene her gjennom generasjoner, hadde lagt ut på havet og kjempet for landet. Dundonan var renningen, og Ian var innslaget, og de var vevet sammen til et eneste stoff. Iris hadde sett ham når han kom hjem i alle skoleferiene, sett hvordan han løftet ansiktet mot vinden og trakk inn luften i dype drag, som om dette var det eneste stedet der han kunne puste fritt. Han hadde nektet å gå på universitetet.

«Jeg vil bare være her sammen med deg,» hadde han sagt til Iris.

Nå så hun et glimt av uro i Ians blikk da hun tvang ham til å forestille seg livet et annet sted.

«Jeg kan forandre meg,» sa han og skjøv haken frem. «Vi kan bli lykkelige et annet sted. Det behøver ikke å være her på Dundonan. Det later jo til at far klarer å se for seg et liv et annet sted,» tilføyde han bittert. «Han bryr seg ikke om hvor han er, så lenge han bare kan gamble bort livet sitt.»

«Men du er ikke faren din,» sa Iris mildt. «Jeg er ikke sikker på at jeg kunne holde ut å se deg et annet sted, Ian. Du ville bli forferdelig ulykkelig, og det ville jeg også. Forestill deg hva som ville skje med Dundonan og de menneskene som arbeider her,» tilføyde hun. «Tenk om det ble solgt til noen som ikke ville bry seg om det på samme måte som du gjør. Noen som kanskje ville slå ned veggene og modernisere det og anlegge en tennisbane i hagen.»

Noen av samme type som faren hennes.

Iris så hvordan Ian krympet seg ved tanken.

«De ville kanskje kvitte seg med tjenerstaben og hente inn folk utenfra og … jeg vet ikke … forvandle det til et hotell eller noe annet like forferdelig.»

«Ikke si det,» sa Ian. «Jeg orker ikke tanken på det.»

«Jeg vet det. Og det er derfor du må gifte deg med en jente som kan skaffe penger til Dundonan. Du er nødt til å forsone deg med det.»

«Men jeg elsker deg, Iris!» protesterte han. «Jeg trenger deg!»

«Og jeg elsker deg,» sa hun. «Men du trenger Dundonan mer enn meg. Vi må nøye oss med å være nære og gode venner. Det må være nok.»

Men det var ikke nok. Det var altfor vanskelig å være sammen uten å kunne kysse hverandre, uten at hun kunne legge hodet på skulderen hans. Å bli kvalt av lengsel.

«Jeg kan ikke gjøre dette,» sa Ian fortvilet.

«Jeg skjønner det.» Iris nølte litt. «Moren min er døende,» sa hun til slutt. «Ikke kom. Ikke skriv. Hvis jeg får øye på deg når jeg går tur, snur jeg og går den andre veien.»

Ian hadde vært i Amelias begravelse samme formiddag. Iris sto ved siden av graven og knuget hendene til søstrene sine, Lily på den ene siden og Daisy på den andre. Hun hadde følt blikket hans på seg, men hun kunne ikke se på ham. Hvis hun hadde gjort det, ville hun ha kastet seg i armene på ham og bønnfalt ham om å holde rundt henne og aldri slippe taket i henne igjen. I stedet hadde hun klemt hendene til Lily og Daisy så hardt at det måtte ha gjort vondt. Ingen av dem sa et ord.

Vinden hadde lagt seg nå, og Iris hørte havet sukke mot stranden, som et ekko av hennes egne sukk. Faren skulle aldri ha revet ned de steinene.

Han kommer til å måtte betale for det, hadde Nessa sagt. Men det var ikke Charles som betalte. Iris lot den bitre tanken snike seg inn i bevisstheten. Det var hun.

Det hadde vært så mange avskjeder i det siste. Den kjære gamle hesten hennes, Blossom. Tjenerne som hadde reist, én etter én. Nanny, Mrs. Griersons store rivalinne, hadde reist tilbake til Edinburgh med tårer på kinnene.

Ian.

Moren hennes.

Og nå måtte hun si adjø til søstrene sine også.

Iris følte det som om brystet hennes var i ferd med å kollapse, men hun tvang seg til å rette skuldrene og løfte haken. Hun husket det lady Malcolm hadde sagt. Vi er nødt til å akseptere livet slik det er, ikke bare drømme om hvordan vi skulle ønske at det var.

Hun måtte finne onkelen så hun kunne forsørge søstrene sine. Mer var det ikke å si om den saken.

Hun la håndflatene mot steinen hun satt på, som en måte å forankre seg selv på. Den var nesten varm, nesten dirrende. Hun var trygg her; en del av steinen, en del av landskapet.

Hun skulle ønske at hun kunne sitte der bestandig og se hvordan åsene forandret seg når lyset falmet fra himmelen, men hun tvang seg til å reise seg og glatte ut skjørtet. Hun trakk inn luften, kjente duften fra heden på åsene som blandet seg med eimen fra havet. Så kastet hun et siste blikk på steinen sin før hun snudde og gikk tilbake til huset. Hun måtte pakke til reisen til Ceylon.

